Απόφαση – ανατροπή ανοίγει τον δρόμο για την επιστροφή των δώρων στο Δημόσιο

Το Ειρηνοδικείο Αθηνών με την απόφαση του επαναφέρει 1000 ευρώ από τον 13ο και 14ο μισθό για πέντε υπαλλήλους του υπουργείου Δικαιοσύνης- δηλαδή του στενού δημοσίου τομέα- που προσέφυγαν δικαστικά τον Οκτώβριο του 2016 διεκδικώντας την επαναφορά του δώρου Χριστουγέννων (500 ευρώ), του δώρου Πάσχα (250 ευρώ) και του επιδόματος αδείας(250 ευρώ) από το 2016 για τα έτη από 1/1/2013 μέχρι την ημερομηνία της αγωγής τους, σύμφωνα με τον Ελεύθερο Τύπο.

Τα Δώρα αντικατέστησαν τους δυο μισθούς στο Δημόσιο, που με το νόμο 3845 του 2010 περιορίστηκαν σε ετήσιο ποσό 1.000 ευρώ, εκ των οποίων οι υπάλληλοι έπαιρναν 500 ευρώ αντί 13ου μισθού ως Δώρο Χριστουγέννων και 250 ευρώ + 250 ευρώ ως Δώρο Πάσχα και Επίδομα Αδείας, αντίστοιχα, αντί του 14ου μισθού που είχαν πριν από την εφαρμογή των περικοπών.

Η απόφαση αυτή έχει ειδικό βάρος καθώς δικαιώνει υπαλλήλους υπουργείου σε σχέση με την καταβολή δώρων. Μέχρι στιγμής αντίστοιχες αποφάσεις αφορούσαν μόνο υπαλλήλους δήμων. Ο καθένας από τους 5 δικαιωμένους παίρνει αναδρομικά 2000 ευρώ με τόκο 6% για δύο χρόνια, ενώ το υπουργείο είναι πλέον είναι υποχρεωμένο στην τακτική καταβολή των δώρων.

Η νέα απόφαση αποτελεί προπομπό παρόμοιων αποφάσεων για την επαναφορά των Δώρων στο Δημόσιο.

Ήδη οι προσφυγές των συνταξιούχων είναι χιλιάδες και οι αποφάσεις αναμένεται να κρίνουν την επαναφορά των Δώρων σε κύριες και επικουρικές συντάξεις.

Πηγή: Ελεύθερος Τύπος