Αναδρομικά έως 30.000 ευρώ σε συνταξιούχους, μετά την απόφαση του ΣτΕ -Ποιοι είναι δικαιούχοι

Ανοίγει ο δρόμος για τη διεκδίκηση αναδρομικών ύψους έως 30.000 ευρώ από τους συνταξιούχους, για παράνομες μειώσεις σε κύριες και επικουρικές συντάξεις.

Σύμφωνα με δημοσίευμα του «Ελεύθερου Τύπου», ανεξάρτητα από τις αποφάσεις του Συμβουλίου της Επικρατείας, που «έσβησαν» τον νόμο Κατρούγκαλου από τον συνταξιοδοτικό χάρτη, οι συνταξιούχοι μπορούν να διεκδικήσουν αναδρομικά από 7.350 έως και 30.000 ευρώ.

Οι συνταξιούχοι που έχουν κινηθεί με αγωγές για τα αναδρομικά τους καλύπτονται για όλο το διάστημα των περικοπών και συγκεκριμένα από τον Ιούνιο του 2015, που το ΣτΕ είχε κρίνει αντισυνταγματικές τις μειώσεις των Νόμων 4051 και 4093, έως και το 2018, που οι συνταξιούχοι έπαιρναν την παλιά τους σύνταξη με τις παράνομες μειώσεις που δεν τους επεστράφησαν.

Τι ισχύει για τα αναδρομικά του 2019

Διαφορετική είναι η συνθήκη για τις διεκδικήσεις αναδρομικών από το 2019. Οπως αναφέρει ο «Ελεύθερος Τύπος», από την 1η Ιανουαρίου του 2019 που έχουν την νέα επανυπολογισμένη σύνταξη (με ποσό εθνικής, ανταποδοτικής σύνταξης και την προσωπική διαφορά) οι συνταξιούχοι δεν μπορούν να ζητήσουν επιστροφές καθώς οι μειώσεις ενσωματώθηκαν στον επανυπολογισμό.

Επιπλέον, ο επανυπολογισμός με βάση τη σύνταξη που περιελάμβανε τις παράνομες μειώσεις κρίθηκε συνταγματικός με τις νέες αποφάσεις του ΣτΕ. Οι αποφάσεις για τα αναδρομικά, ωστόσο, έχουν ένα σημαντικό κενό. Σύμφωνα με το ίδιο ρεπορτάζ, δεν υπάρχει κάποια πρόβλεψη για τα αναδρομικά που διεκδικούν οι συνταξιούχοι για το διάστημα που δεν είχαν επανυπολογισμό σύνταξης, αλλά και για το διάστημα από τον Ιούνιο του 2015, που κρίθηκαν παράνομες οι μειώσεις, μέχρι τον Μάιο του 2016, που ήρθε ο νόμος Κατρούγκαλου, για να νομιμοποιήσει τις παράνομες μειώσεις με τον επανυπολογισμό των συντάξεων.

Υπενθυμίζεται ότι προ ημερών, σχολιάζοντας την απόφαση του ΣτΕ για τα αναδρομικά, ο υπουργός Εργασίας Γιάννης Βρούτσης διαβεβαίωσε πως «ό,τι κριθεί νόμιμο θα το αποδώσουμε».