Πότε θα μπουν οι αυξήσεις σε 620.000 συνταξιούχους

Την Τετάρτη 19 του μηνός και την Παρασκευή 21 Δεκεμβρίου μαζί με τις πληρωμές των συντάξεων του Ιανουαρίου του 2019 θα δοθούν και οι αυξήσεις σε 620.000 συνταξιούχους οι οποίες προκύπτουν από τον επανυπολογισμό των συντάξεων, σύμφωνα με δηλώσεις του υφυπουργού Κοινωνικής ασφάλισης Αναστάσιου Πετρόπουλου. Αντίστοιχα οι επικουρικές θα καταβληθούν από το ΕΤΕΑΕΠ στις 27 Δεκεμβρίου.

Μιλώντας στην ΕΡΤ ο κ. Πετρόπουλος ανέφερε ότι: «Οι συντάξεις όχι μόνο δεν περικόπτονται, όπως λέγαμε από το 2017 έχοντας την εικόνα για την καλή πορεία των οικονομικών, αλλά, 620.000 συντάξεις θα είναι και αυξημένες μετά τον επανυπολογισμό, με βάση το ν. 4387/16». Επισημαίνεται ότι οι πληρωμές των κύριων συντάξεων του Ιανουαρίου του 2019 από τον ΕΦΚΑ, θα γίνουν στις 19 Δεκεμβρίου, και θα αφορούν στους συνταξιούχους ελεύθερους επαγγελματίες (τ. ΟΑΕΕ, τ. ΕΤΑΑ και αγρότες (τέως ΟΓΑ) και στις 21 Δεκεμβρίου θα καταβληθούν οι κύριες συντάξεις όλων των υπολοίπων δικαιούχων.

Πηγή: Ναυτεμπορική